Երկու շաբաթ առաջ, երբ խորհրդարանում քննարկվում էր «Ծառուկյան» դաշինքի պատգամավորների հեղինակած հարկային փոփոխությունների նախագիծը, որով նրանք առաջարկում էին 150 հազարից մինչև 300 հազար դրամ ստացողների համար եկամտահարկը իջեցնել՝ 28%-ից դարձնելով 26%, բուռն բանավեճ ծագեց ծառուկյանականների և ԱԺ տնտեսական հարցերի հանձնաժողովի նախագահ Խոսրով Հարությունյանի միջև: Բանը հասավ նրան, որ Հարությունյանը հեգնեց ԱԺ փոխնախագահ Միքայել Մելքումյանի տնտեսագիտական իմացությունները` ակնարկելով, թե համալսարանի 3-րդ կուրսի ցանկացած ուսանող նրանից ավելի շատ գիտելիքներ ունի: Այս դիտողությունն անհետևանք չմնաց, և կողմերը շարունակեցին վիրավորական ակնարկներ փոխանակել: